दुकानदारों से पेड़ काटने के मामले में होगी पूछताछ
शहरके जय कॉम्प्लेक्स स्थित पार्क में पेड़-पौधे काटने के मामले में नगर विकास न्यास के अधिकारी दुकानदारों से पूछताछ करेंगे। पार्क उजाड़ने वालों का पता लगाने के लिए अधिकारी जय कॉम्प्लेक्स में दुकानों पर लगे सीसी कैमरों की फुटेज भी देखेंगे। दैनिक भास्कर ने 29 दिसंबर के अंक में “पेड़ों से दुकानें दबी तो जय कॉम्प्लेक्स के व्यापारियों ने उजाड़ दिया पार्क’ शीर्षक से खबर प्रकाशित की थी। खबर छपने के बाद न्यास के अधिकारी हरकत में आए। मंगलवार को यूआईटी की टीम मौके पर पहुंची, लेकिन मार्केट की छुट्टी होने के कारण टीम वापस लौट आई। यूआईटी तहसीलदार सोहन सिंह नरुका ने बताया कि बुधवार को न्यास की टीम फिर जय कॉम्प्लेक्स जाएगी। दुकानदारों से इस मामले में गहनता से जानकारी ली जाएगी। टीम इस बात का पता लगाएगी कि पार्क में पेड़-पौधे किन लोगों ने काटे हैं। जरूरत पड़ी तो पार्क के आसपास की दुकानों पर लगे सीसी कैमरों की फुटेज देख कर पता लगाया जाएगा। इस पार्क में पेड़-पौधे काटने वालों के खिलाफ कार्रवाई की जाएगी।
hin_Deva hin_Deva